**Ministru kabineta noteikumu projekta**

**„ Grozījumi Ministru kabineta 2007.gada 18.decembra noteikumos Nr.876 „Transportlīdzekļu un to numurēto agregātu tirdzniecības noteikumi” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
|  1. |  Pamatojums |  Ceļu satiksmes likuma 4.1panta trešā un ceturtā daļa.  |
|  2. |  Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība  | Šobrīd spēkā esošajos Ministru kabineta 2007.gada 18.decembra noteikumos Nr.876 „Transportlīdzekļu un to numurēto agregātu tirdzniecības noteikumi” (turpmāk – Noteikumi) noteikts, ka komersants ieguvējam kā īpašuma tiesības apliecinošu dokumentu izsniedz uz speciālas veidlapas aizpildītu rēķinu-uzziņu. Termins “Rēķins-uzziņa” ir maldinošs, jo dokuments pēc savas būtības nav normatīviem aktiem atbilstošs kases čeks vai rēķins, bet apliecina ieguvēja īpašuma tiesības uz nopirkto transportlīdzekli. Noteikumu grozījumu projektā, lai samazinātu administratīvo slogu, paredzēts atteikties no speciālas veidlapas izmantošanas īpašuma tiesību dokumenta noformēšanai. Noteikumu grozījumu projekts paredz īpašuma tiesību dokumenta nosaukumu “Rēķins-uzziņa” aizstāt ar vārdiem “Īpašumtiesību apliecība”, kas precīzāk raksturo noformētā dokumenta faktisko nozīmi un tā būtību. Uzrādot Īpašumtiesību apliecību nav nepieciešami citi dokumenti, kas apliecina īpašuma tiesību nodošanu ieguvējam.Šobrīd spēkā esošo noteikumu 3.punktā noteikts, ka komersants ar transportlīdzekļu un to numurēto agregātu tirdzniecību nodarbojas īpaši ierīkotā vietā, kas paredzēta transportlīdzekļu un numurēto agregātu tirdzniecībai, bet transportlīdzekļu tirdzniecības vietu apsekošanu laikā nereti tika konstatēts, ka tirdzniecības vietās novietoti citiem mērķiem paredzēti transportlīdzekļi, kas var maldināt transportlīdzekļu pircējus un uzraugošajām iestādēm padara neiespējamu objektīvas un patiesas informācijas iegūšanu par tirdzniecībā pieņemtiem transportlīdzekļiem un faktisko transportlīdzekļu tirdzniecības apjomu. Noteikumu grozījumu projektā tiek nepārprotami noteikts, ka transportlīdzekļu tirdzniecības vietā iekārtotajā tirdzniecības teritorijā var atrasties tikai tirdzniecībai nodoti transportlīdzekļi vai numurētie agregāti kā arī noteikta prasība, reģistrējot tirdzniecības vietu, norādīt tirdzniecības teritorijas platību. Šobrīd spēkā esošajos noteikumos nav paredzētas prasības informācijas izvietošanai par tirdzniecībā pieņemtu transportlīdzekli. Piedāvājot tirdzniecībā transportlīdzekļus komersanti bieži nesniedz klientiem būtisku informāciju par tirdzniecībā esošu transportlīdzekļu identifikācijas numuriem, tehnisko stāvokli un drošības sistēmu esamību. Nereti klienti tiek maldināti, nesniedzot tiem pilnīgu informāciju par transportlīdzekļu drošības sistēmu stāvokli vai to bojājumiem, kas var ietekmēt satiksmes drošību. Nenorādot transportlīdzekļa identifikācijas numuru, klientiem tiek liegta iespēja pārbaudīt publiski pieejamo informāciju par konkrēto transportlīdzekli. Lai nodrošinātu patērētāju interešu aizsardzību, noteikumu grozījumu projektā noteikts minimālais informācijas apjoms, kas jānorāda tirdzniecības teritorijā esošam transportlīdzeklim redzamā vietā novietotā ne mazāka kā A5 formāta lapā. Minimālajā informācijas apjomā papildus pārdošanas cenai ir iekļauta informācija par transportlīdzekļa drošības sistēmām, identifikācijas numuru, un arī odometra rādījumu, kurš komersantam jāfiksē, pieņemot transportlīdzekli tirdzniecībā. Norādot informāciju par drošības sistēmām, komersantam jānorāda, vai veikta sistēmas darbības pārbaude. Šobrīd spēkā esošajos noteikumos nav noteiktas prasības komersantam uzrādīt transportlīdzekļa   vai tā numurētā agregāta cenu, ko komersants ir samaksājis vai samaksās transportlīdzekļa vai tā numurētā agregāta īpašniekam vai tā pārstāvim, kas kontrolējošām iestādēm apgrūtina konkrētajam darījumam piemērojamo nodokļu nomaksas kontroli. Noteikumu grozījumu projektā paredzēta minētās cenas norādīšana un precizēti kases čeka vai grāmatvedības kārtošanu reglamentējošo aktu prasībām atbilstoša attaisnojuma dokumenta izsniegšanas gadījumi, noformējot īpašumtiesību apliecību, kas komersantiem atvieglos grāmatvedības kārtošanu un kontrolējošām iestādēm atvieglos piemērojamo nodokļu samaksas kontroli.Šobrīd spēkā esošo noteikumu 62.punkts nosaka, ka tirdzniecības numura zīmes un tām atbilstošas tirdzniecības numura kartes izsniedz VAS “Ceļu satiksmes drošības direkcija” (turpmāk-CSDD). Lai mazinātu administratīvo slogu, noteikumu grozījumu projektā paredzēts, ka tirdzniecības numura kartes Transportlīdzekļu un to vadītāju valsts reģistrā noformē CSDD, neizsniedzot tirdzniecības numura kartes uz speciālas stingrās uzskaites veidlapas. Tirdzniecības numura karšu noformēšana ir nepieciešama, lai reģistrā saglabātu informāciju par komersantu, kuram tirdzniecības numura zīmes izsniegtas, tirdzniecības numura derīguma termiņu un, lai nodrošinātu datu izmantošanu transportlīdzekļu īpašnieku civiltiesiskās atbildības obligātās apdrošināšanas polises noformēšanai.  Šobrīd spēkā esošajos noteikumos noteikti gadījumi, kad komersantam sagatavotie dokumenti jāapstiprina ar zīmogu. Lai mazinātu administratīvo slogu, noteikumu grozījumu projektā dokumentu apliecināšana ar zīmogu nav paredzēta, bet informāciju par veiktajām darbībām paredzēts saglabāt Tirdzniecības reģistrā, par transportlīdzekļa nodošanu īpašumā ieguvējam, izdarot atzīmi Transportlīdzekļu un to vadītāju valsts reģistrā. |
|  3. |  Projekta izstrādē iesaistītās institūcijas | Valsts akciju sabiedrība „Ceļu satiksmes drošības direkcija”. |
|  4. |  Cita informācija |  Nav. |
|  **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
|  1. |  Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz komersantiem, kuri nodarbojas ar transportlīdzekļu tirdzniecību, un transportlīdzekļu pircējiem, kuri transportlīdzekļus iegādājas ierīkotajās transportlīdzekļu tirdzniecības vietās Latvijā. |
|  2. |  Tiesiskā regulējuma ietekme uz tautsaimniecību un administratīvo slogu | Administratīvais slogs tiek samazināts komersantiem, kuri nodarbojas ar transportlīdzekļu tirdzniecību, jo īpašumtiesību apliecības un tirdzniecības numura kartes nav jānoformē uz speciālām veidlapām. Transportlīdzekļu ieguvēji var nesaglabāt saņemto īpašumtiesību apliecību, jo, noformējot īpašumtiesību apliecību, Transportlīdzekļu un to vadītāju valsts reģistrā tiek izdarīta atzīme par transportlīdzekļa īpašuma tiesību nodošanu ieguvējam. |
|  3. |  Administratīvo izmaksu monetārs novērtējums | Informācijas pieņemšana, apkopošana, apstrāde un uzglabāšana tiks īstenota, izmantojot CSDD uzturēto Transportlīdzekļu un to vadītāju valsts reģistru.Administratīvās izmaksas (naudas izteiksmē) gada laikā mērķgrupai, ko veido fiziskas personas, nepārsniedz 200 euro, bet mērķgrupai, kuru veido juridiskas personas, – 2000 euro. |
|  4. |  Cita informācija |  Nav. |
| **VI. Sabiedrības līdzdalība un komunikācijas aktivitātes** |
|  1. |  Plānotās sabiedrības līdzdalības un komunikācijas aktivitātes saistībā ar projektu | Lai nodrošinātu sabiedrības līdzdalību noteikumu projekta izstrādē, projekta izstrādes laikā notikušas vairākas diskusijas, kurās piedalījās biedrības "Auto Asociācija" pārstāvji. Pēc projekta pieņemšanas par grozījumiem plānots informāciju nodot komersantiem, kuri nodarbojas ar transportlīdzekļu tirdzniecību. Informācija par līdzdalības iespējām tiesību akta izstrādes procesā 2015.gada aprīlī ievietota CSDD mājas lapā. Paziņojums par līdzdalības iespējām tiesību akta izstrādes procesā ievietots Satiksmes ministrijas mājas lapā 2015.gada 5.maijā.  |
|  2. |  Sabiedrības līdzdalība projekta izstrādē |  Atbilstoši Ministru kabineta 25.08.2009. noteikumu Nr. 970 “Sabiedrības līdzdalības kārtība attīstības plānošanas procesā” 7.4.apakšpunktam, iesaistoties diskusiju grupās, sabiedrībai tika dota iespēja izteikt viedokli par noteikumu grozījumu projektu tā izstrādes stadijā.  |
|  3. |  Sabiedrības līdzdalības rezultāti |  Biedrība "Auto Asociācija" atbalsta noteikumu projektu. Biedrības "Auto Asociācija" mutiski izteiktie priekšlikumi ir iestrādāti noteikumu projektā. |
|  4. |  Cita informācija |  Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. Projekta izpildē iesaistītās institūcijas
 | Valsts akciju sabiedrība „Ceļu satiksmes drošības direkcija”, Valsts ieņēmumu dienests, Valsts policija, pašvaldības policija, Patērētāju tiesību aizsardzības centrs. |
| 1. Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem
 |  Projekta izpilde tiks nodrošināta anotācijas VII.sadaļas 1.punktā minēto institūciju līdzšinējo funkciju ietvaros un institūciju cilvēkresursus neietekmēs. |
| 1. Cita informācija
 |  Nav. |

Anotācijas III,IV un V sadaļa – projekts šīs jomas neskar.

Satiksmes ministrs A.Matīss

Vīza: Valsts sekretārs K.Ozoliņš

05.10.2015 14:30

1015

Edgars Ošenieks

67025723

Edgars.Osenieks@csdd.gov.lv